b'\n_START_ARTICLE_\nMarjun den st\xc3\xa6rke\n_START_PARAGRAPH_\nMarjun den st\xc3\xa6rke (f\xc3\xb8dt ca. 1580 i Sumba, F\xc3\xa6r\xc3\xb8erne), er en historisk person fra F\xc3\xa6r\xc3\xb8erne, der bl.a. var kendt for sin styrke. Historien om hende og hendes s\xc3\xb8nner, Hargabr\xc3\xb8drene, kendes fra bogen \xe2\x80\x9dF\xc3\xa6r\xc3\xb8ske folkesagn og \xc3\xa6ventyr\xe2\x80\x9d, 1898 \xe2\x80\x93 1901 efter Jakob Jakobsen. Historierne er s\xc3\xa5ledes overleveret ved mundtlig overlevering, indtil de blev skrevet ned af filologer. Nogle historiske fakta kan man stadf\xc3\xa6ste ud fra historiske dokumenter, bl.a. at Marjuns bror, S\xc3\xadmun Jenisson, f\xc3\xa6stede g\xc3\xa5rden efter sin far i 1592.\n_START_SECTION_\nHistorien om Marjun den st\xc3\xa6rke\n_START_PARAGRAPH_\nMarjun var datter af Jenis S\xc3\xadmunarson fra La\xc3\xb0angar\xc3\xb0ur i Sumba p\xc3\xa5 F\xc3\xa6r\xc3\xb8erne. Hun giftede sig mod sin faders vilje med S\xc3\xadmun \xc3\xad Ni\xc3\xb0urh\xc3\xbasum, som senere overtag g\xc3\xa5rden i K\xc3\xa1lgar\xc3\xb0i. Faderen ville ikke give Marjun nogen medgift, men Marjun sagde, at hun ville have S\xc3\xadmon til \xc3\xa6gtemand og ville ikke b\xc3\xb8je sig for faderens vilje; f\xc3\xb8r skulle Beinisv\xc3\xb8r\xc3\xb0 styrte i havet. (Trappeformet fjeld ved Sumba, F\xc3\xa6r\xc3\xb8ernes n\xc3\xa6sth\xc3\xb8jeste forbjerg). Faderen gav sig til sidst, og hun fik \xe2\x80\x9dHargab\xc3\xb8\xe2\x80\x9d i medgift._NEWLINE_I gamle dage var det en styrkepr\xc3\xb8ve at br\xc3\xa6kke l\xc3\xa5rknoglen p\xc3\xa5 et f\xc3\xa5r. En gang kom der en l\xc3\xa5rknogle til Sumba; denne l\xc3\xa5rknogle var s\xc3\xa5 stor som en kalvs l\xc3\xa5rknogle og havde v\xc3\xa6ret rundt p\xc3\xa5 hele F\xc3\xa6r\xc3\xb8erne, uden at nogen havde form\xc3\xa5et at br\xc3\xa6kke den. Marjuns fader kom ned til strandkanten, hvor kvinderne var i f\xc3\xa6rd med at samle tang ,og han sagde til Marjun: \xe2\x80\x9dHer er en l\xc3\xa5rknogle, som jeg har fundet; pr\xc3\xb8v, om du kan kn\xc3\xa6kke den\xe2\x80\x9d. Marjun sagde, at hun varr indsmurt i tang, men faderen bad hende pr\xc3\xb8ve alligevel. Hun tog s\xc3\xa5 l\xc3\xa5rknoglen og satte den ene ende af knoglen i siden og den anden p\xc3\xa5 l\xc3\xa5ret. Derefter kn\xc3\xa6kkede hun den. \xe2\x80\x93 \xe2\x80\x9d\xc3\x85 min Marjun, nu gjorde du alle f\xc3\xa6r\xc3\xb8ske m\xc3\xa6nd til skamme\xe2\x80\x9d, sagde faderen._NEWLINE_En gang, da Marjuns mand S\xc3\xadmon var udenlands, havde Marjuns fader Jenis benyttet lejligheden til at slippe sine f\xc3\xa5r ind p\xc3\xa5 S\xc3\xadmons marker. Marjun gik ud i marken og drev f\xc3\xa5rene tilbage, hvor de var kommet fra. Da m\xc3\xb8dte hun sin rasende fader, der sagde, at hvis ikke hun ikke havde v\xc3\xa6ret med barn, ville han have smidt hende ud over fjeldsiden. Hun bad ham bare pr\xc3\xb8ve, faldt hun ud over kanten, skulle han med sikkerhed f\xc3\xb8lge med. Marjun havde f\xc3\xb8r sagt, at hun ikke ville vige for sin fader. F\xc3\xb8r skulle Beinisv\xc3\xb8r\xc3\xb0 styrte i havet. Da Marjun d\xc3\xb8de i barselsseng, og faderen fik dette at vide, bad han en af sine huskarle kigge ud, for at se, om Beinisv\xc3\xb8r\xc3\xb0 stadig stod. St\xc3\xb8rre var savnet af datteren ikke. Marjun var moder til de meget omtalte \xe2\x80\x9dbr\xc3\xb8dre fra H\xc3\xb8rg\xe2\x80\x9d. (Hargabr\xc3\xb8drene).'